정조 20년 · 목
所懷以爲一正風俗近來風俗日趨渝簿雖以臣州里所聞見觀之父不父子不子夫不夫婦不婦兄不兄弟不弟者往往有之少者凌長賤者凌貴不知有綱紀法度幾何不淪於禽獸夷狄之域哉臣謹按周禮大司徒以鄕八刑糾萬民蓋道之以德齊之以禮而刑者弼敎之具也方今聖明在上導率風敎無以尙焉而就其不率敎者齊之以刑一如成周之制則俗習正民志壹而擧一世咸歸於於變之化先正臣李珥嘗者鄕約善者籍之惡者作籍之行之有效至今稱道者也臣意更以先正鄕約頒于州縣選一鄕中身修心公者爲執綱俾主彰癉之籍則其於風化豈元小補乎哉二興學校三代以降漸不如古又莫今日若也校宮雖設鄕無善俗飭躬讀書鮮見其人鼓掌騁辯專事分朋朝出暮入徒爲餔歠之行群聚衆咻便作是非之場冠章甫而不知孔孟之爲何事衣縫掖而擧昧詩書之爲何物遂使昭代藏修之所一朝爲此輩壞如此而尙何望彬菀之譽近又一種邪學橫流中外父子傳述士女誦習其所陷溺人心誑惑衆聽有甚於楊墨之害佛老之法玆曷故焉由正學不明而無嚴師以導之也當今之務惟在得其人而倣而行之十室之邑必有忠信則何患無其師也擇其篤行誼通經術者鄕寘一人使家塾之蒙士有所依歸而養其仁義禮智之性祛其浮簿詖淫之行期於成章又於講學之暇試之文詞則儒化大興士風丕變豈不休哉三變科制我朝取人亦尙科甲明經學以講其義理製課試以考其才藝應製文者未必懵經學擧明經者未必無文詞則祖宗朝科制最爲得人才之良法也今也不然講製分爲二歧講詩說書口讀而已尋章摘句耳剽而止經術之空疏文體之浮靡職由是也又於臨場士趨不端較計得失拚棄性命躁競相尙關節先行甚至豪族富戶賂客購人倩文借筆其所爲弊難以毛擧而鄕邑爲甚臣愚以爲取人之道莫善於周之鄕貢科制有不可廢則漢之擧賢良實爲矯救之要道也蓋賢良之科實倣鄕貢之規而臨軒親策叩其所存則其賢不肖才不才可以立判而向之章句之儒奔競之子不得售其伎倆矣此法我祖宗已行之申明舊典最合先務雖然奸竇日開弊源目在嚴其薦法主者亟之而且復古之明經法必以明經義有文藝者選擧則科弊可革士習自正四明田政田政係生民休戚我國壤地多高山大川少平原廣野不便於畵井故倣貢法而取其賦焉則亦未始不均也然而日月悠久陵谷變遷考籍數貢歲以爲常今之所謂白地徵稅者是也試以湖南一路言之自經辛壬之大水良田沃壤或成川渠之途或作沙礫之場而徵租目如也又有所謂舊陳今陳者林木叢雜之野草菜荒穢之區擧入於常賦之中一夫之白徵不下數結而富戶倍之重以頻年不熟膏腴之田糞猶不足矧伊荒廢之土租何從出民不堪苦奔走呼愬則守宰諉之方伯方伯諉之廟堂輒稱經費之大縮災結之少下而以自解焉間雖有給災之歲亦不過十之五六耳雖以殿下懷保之德亦何由盡燭臣願亟下明詔於諸路成川之地奮陳之田不可改闢者一一査出永蠲其賦且許今陳之隨起收稅和水田之例則田政明而生民幸甚五均糴糶我朝糴糶之法春頒秋斂倣周官旅師之制均予寡取寓夏貢什一之義行之累百年而法久弊生理所必至倉庫典守吏胥主之舞文弄奸愈出愈巧以語其大則一人所逋多者以千斛計而下至百十年年反作官擁虛簿及其現發也徵督反及於疏遠之姻族而逋吏之田產自在也方其納糴之時民以精實吏以空殼及夫糶也吏民反是又有所謂分石之法乘夜開倉石取其半而和以塵土又爲小斗大斗小斛大斛發斂異用利其取剩如許疵弊不可殫記而間有貪墨之長吏一遇荒歲以公家穀物爲自己料販之資貴賣賤買害及一境凡此數者皆所以病民國至於山郡之穀多海邑之穀少曁夫富戶之不受貧民之偏受者亦今日之痼弊也蓋海邑穀常貴山邑穀常賤故上司之執錢者不於山郡而必於海邑也倉儲少完實而多虛殼不完之石故富戶常行賂而不受貧民以無賄而偏受者也臣愚以爲長吏廉然後小民自可畏戢莫敢售其奸矣宜先從守宰極選其廉白剛明者又嚴立倉吏法必取醇謹小心者俾之典守又隨邑之大小均儲穀物而止司之執錢無偏於海戶排戶均分而亦無富戶之巧避則或可救目前之弊矣且斗斛衡尺所以適多寡平輕重齊長短者也我國公私所用各異其制大非同律度量衡之義至於官府之用亦違地部之式吏緣爲奸百弊俱生更願嚴飭地部斗斛衡尺申明舊制內而京師外而八路無論官府私室市廛村閭一竝收聚釐校一或有犯者詗察摘發繩以重法使民知畏官長亦施以不能檢察之罪以爲永久遵行之地六修軍政我國兵制粵自祖宗朝雖有措置而戎政之疏虞無如近日就臣所居道言之陸軍束伍自有定制而俗渝民狡不守其常稍有財產則賄悅官吏圖免軍籍昔之陸軍變爲閑散而代簽之害至及束伍今之束伍率是私賤而貧弱之極不過備數於是相率怨咨散而之四則所之之邑又不免簽丁兩處徵布者有之或已充束伍而又定納布之役是所謂疊役也黃口之兒亦簽軍簿白骨之人且責番布如彼如此虛額夥然則精鍊强勇非所可言而戎裝軍械亦安得以便利乎臣謂諸路軍案嚴加査正疊役黃白之類無遺頉免遊民饒富之輩隨闕充定且刀槍弓矢袍鎧鞍馬之屬飭令一新私備者隨時點閱官峙者間年繕治而又於農隙輒爲操鍊則先事備患之政恐似得宜雖然將非其人則雖有勁卒利械無益於勝敗之數更願預選有智略合將材者使列邑採訪剡擧如鄕貢之規以爲儲養綢繆之策七抑奢侈惟我聖上躬行節儉志勤倡率而觀於鄕曲之俗一何相反也文章所以表貴賤而昔之平民而麤葛短布者今焉齊紈蜀錦依樣大夫之紳衿昔之臧獲而氊笠窄袖者今焉大冠博帶無分上典之服飾揚揚閭里莫敢誰何制度所以明等威而村女市商之跣足徒行者擧乘流水之車游龍之馬鄕品邑胥之繩樞甕牖者皆處翬飛之屋鬼瞰之室相與務勝視若固有至如器皿之陶瓦變爲鍮銅飮食之糲粟化以綺饌特其餘事耳物極而反理之常也反之如何儉而已儉約之政殿下固已行之而屢形於絲綸之間矣臣不敢知殿下之臣僚果能對揚聖意躬自服習使一世之士民靡然如草上之風也耶凡厥服飾器用之奢濫者先自朝紳始而痛加裁抑仍以領示八方俾知下不敢僭上賤不敢踰貴則非但等威明而尊卑嚴亦足爲節財用阜民產之道八革時弊列邑之弊非一非再而臣以最所耳剽而目擊者略陳之產紙之鄕何邑非瘼上司之卜定無節土倅之責應踰制而元價旣不稱當情債從以倍簁民受其弊殆不聊生臣居比渟昌嘗聞之紅花鴉靑二色紙尤爲痼弊一束紅牋費近百金鴉靑之費亦至數十云臣未知用之何處而似不過爲扇子飾耳今以貧民一家之產乃爲廿張紙所糜費者固已慨歎而臣鄕南原亦有紙所紙品之好甲于國中是故營邑之誅求視他邑更有甚焉例給價錢一束二緡而畢竟浮費率二倍之通計一年所費無慮數千金而便同無麪之托龜背之毛故於是以進上烟戶兩廳所儲之財姑先取用而彌縫之今年如此明年又如此兩廳亦將隨而蕩殘矣蓋兩廳卽本邑大小民人各出財力而貯之以爲每年責應許多民役而設置者也此廳一罄則又將結徵而戶斂紙役乏責應無虛歲而民間之徵斂亦無巳時也終必空一邑而後已其爲厲民孰大於是大抵渟南之紙弊不但物力之費有倍於官給之本價營邑該吏視其情錢之多寡而進退之故其費如是夥然也如欲拔本而塞源先從人情錢禁斷而年例卜定外各色紙物之別卜定者永爲革罷時價取用事著爲令甲則庶解生民之倒懸矣兩邑之弊旣如是其餘列邑之紙弊從可知也臣旣以紙弊仰陳而又有竹弊之可言者產竹之邑古有而今無者往往皆然必遠求諸他邑故一竹之價已過五六兩而及其輸納營門也雇貰雜費視程道遠近而又不翅五六兩矣營屬輩捧納之際以鹿皮爲圈納其竹而伸縮之討箇人情操切大小其所行賂又不下五六兩總而計之則一竹之費幾乎數十金云民安得不貧且困也事雖微瑣擧一反三寧不寒心凡此八條之修明專係於擇守令古之循良今不復見而稍自廉謹者問有十一至焉近來守令數遞又爲目下之一巨弊迎送絡繹民受其困簿領紊亂吏緣爲奸許多弊端皆從此出臣謂當今之務莫若懲貪汚而嚴立烹阿之典不以貴近彊禦而無或寬貸責久任而牢守滿瓜之限勿以小失簿過而遽爾往遞則恐不待大更張大變通而人皆固志將復見擧願爲聖世之氓而太平之歌咏作矣又其本在乎申嚴薦法上而方伯連帥下而州牧郡縣之不法不職者隨其罪而罪之薦剡之主亦以其罪而坐之則恬潔忠愼者竝進而贓汚罷軟者自遠矣今日熙績之道在殿下端本之治而臣更以十事爲殿下誦之典學立志也敬天恤民也選任輔弼也儲養人才也洞開言路也法祖宗也振紀綱也明賞罰也節財用也崇儉德也此皆歷代名臣碩輔章牘奏議所已明白敷陳者按之史乘歷歷如指掌伏願殿下無謂已治己安念玆在玆益修勉勉之德使天理煥然於方寸之間而立經陳紀發號施令雷動風行沛然若時雨之降則八域蒼生與物咸昌批以第一條正風俗大抵治隆於上然後可言俗美於下今也敎化頹弛習尙壞悖三綱淪九法斁人不知其性之所有而全之所以異於禽獸之別綱紀名分儀章法度之駸駸然日趨凌夷特次第事興言及此寧不凜然而心寒予近欲留意於鄕約之修明者爲救焚極溺之要道莫云迂遠而不切於事情常談之中自有妙理故曰觀於鄕而知王道之易易第欲申諭京外期有其效第二條興學校道之所存師之所在此所以學校之設其廣如彼設小學敎之以灑掃應對之節設大學本之以躬行心得之要次第節目煥然可述於是乎能者治人不能者治於人師道在上化民成俗降及後世恥言學一字竝與庠序校宮之外面儀文而擔却笆籬邊賢關已然鄕校可知且況近者朝端乏矜式之拂士人人樂放縱事事壞繩檢不知有君臣父子日用當然常行之則而正學由是不明師道由是不尊甚至所謂西來之洋學出將使冠裳而左袵人猶不知懼焉予乃蚤夜耿耿不敢遑寧際聞爾言極可嘉乃予則曰先從經旨大明儒風丕振然後餘外治敎始可語到云而縷縷十行每歸言敎一日二日未見有刮目之放後之視今者謂何等時乎第欲另加留意第三條變科制科制之於用人末也然若使風俗正學校興而朝著之間知有禮義廉恥則無論講取製取其爲得人則一也所以三致意於右二條也第四條明田政爾言是矣先自本道之成川之地舊陳之田不可改闢者今廟堂嚴飭道伯期於査正第五條均糴糶本爲益民而設者今及歸於厲民寧不痛歎近日發策而遍詢仍命大臣有司之臣講行矯捄之政姑欲觀其稟決之如何第六條修軍政朝因元戎封章敷示十行之批爾須取見於朝紙也第七條抑奢侈儉而未有不治之國奢而未有不殆之邦豈俟智者可以知之然而百千弊病愈往愈甚此蓋躬率之未盡其道而然歟每一念到食息何甘近以矯正變革之策別有詢諮於筵席先令廟堂期於整飭若無別般淬礪之政難責食效更欲十分着念第八條革時弊雖以紙弊一事言之年前朝令不啻截嚴則淳昌南原等邑之依舊有弊揆以紀綱駭痛莫甚卽令廟堂關問道伯俾卽嚴査狀聞又若靑大竹之弊亦有別加申禁而誅求不止宂費多端一竹之費至爲中人幾家之產者亦可曰國有法乎廟堂知悉一體査問